โบรกฯชี้วินโดว์ฯ-โครงการภาครัฐหนุนตลาดฯ มีลุ้นแตะ 1,600 จุด
1,600 จุดไม่ไกลเกินเอื้อม! บล.โกลเบล็ก ชี้วินโดว์เดรสซิ่ง-โครงการขนาดใหญ่ของภาครัฐหนุนตลาดฯ
22 มิ.ย. 2560

น.ส.วิลาสินี บุญมาสูงทรง ผู้อำนวยการฝ่ายวิเคราะห์ บริษัทหลักทรัพย์ โกลเบล็ก จำกัด (GBS) กล่าวว่า ทิศทางตลาดหุ้นไทยได้ปัจจัยหนุนจากช่วงปลายเดือน มิ.ย.นี้คาดว่ามีการทำ Window Dressing ก่อนปิดงวดไตรมาส 2/60 และยูโรกรุ๊ปอนุมัติการเบิกจ่ายเงินกู้งวดใหม่ให้กับกรีซในวงเงิน 8.5 พันล้านยูโร หรือประมาณ 9.47 พันล้านดอลลาร์ เพื่อให้กรีซนำไปชำระหนี้ที่ใกล้ครบกำหนดชำระที่จะถึงนี้
รวมทั้งการจัดงาน “Thailand’s Big Strategic Move” โดยตลาดหลักทรัพย์ในวันที่ 22 – 23 มิ.ย.นี้ เพื่อเสนอแผนการลงทุนด้านโครงสร้างพื้นฐานในอนาคต เรียกความเชื่อมั่นของนักลงทุนสถาบัน
โดยมุมมองของสถาบันวิจัยเพื่อการพัฒนาประเทศไทย (TDRI) ที่คาดว่าภาวะเศรษฐกิจไทยในช่วงครึ่งปีหลังจะเติบโตดีกว่าครึ่งปีแรกโดยได้แรงหนุนจากการส่งออกและการลงทุนภาครัฐช่วยผลักดัน GDP ทั้งปีให้เติบโต 3.4-3.5% แม้ตลาดหุ้นไทยยังคงมีปัจจัยกดดันมาจากราคาน้ำมันอ่อนตัวลงจากความกังวลภาวะอุปทานล้นตลาดหลังลิเบียและไนจีเรียผลิตน้ำมันเพิ่มขึ้น และ Fund Flow ต่างชาติผันผวนจากธนาคารกลางสหรัฐ (เฟด) จะเริ่มปรับลดงบดุลมูลค่า 4.5 ล้านล้านดอลาร์สหรัฐในปีนี้
อย่างไรก็ตาม ยังคงมีปัจจัยที่ต้องจับตา ได้แก่ วันที่ 21 มิ.ย. ธนาคารกลางญี่ปุ่น (BOJ) เปิดเผยรายงานการประชุม วันที่ 23 มิ.ย. อียูและสหรัฐจะเปิดเผยดัชนีผู้จัดการฝ่ายจัดซื้อ (PMI) ภาคการผลิตและภาคบริการเบื้องต้นเดือนมิ.ย.  ส่วนญี่ปุ่นจะเปิดเผยดัชนีชี้นำเศรษฐกิจเดือนเม.ย. และ กระทรวงพาณิชย์แถลงตัวเลขการส่งออก-นำเข้า และการจับฉลากโซลาร์ฟาร์มส่วนราชการและสหกรณ์การเกษตร
ด้าน นายชัยยศ จิวางกูร ผู้อำนวยการฝ่ายวิเคราะห์ บล.โกลเบล็ก  กล่าวว่า ภาวะตลาดหุ้นไทยสัปดาห์นี้คาดว่าจะมีแรงหนุนจากการเร่งลงทุนโครงการขนาดใหญ่ของภาครัฐเพื่อกระตุ้นเศรษฐกิจ รวมถึงการทำ Window Dressing ในช่วงปลายเดือนมิ.ย อย่างไรก็ตาม Fund Flow ต่างชาติที่ผันผวนยังคงเป็นแรงกดดันต่อทิศทางดัชนี ดังนั้นประเมินว่า SET จะแกว่งตัวในกรอบ 1,560-1,600 จุด
ทั้งนี้ แนะนำการลงทุนแบบ Selective Buy ในกลุ่มรับเหมา แนะนำ CK และ SYNTEC ที่ได้ประโยชน์จากการเร่งลงทุนโครงการขนาดใหญ่ภาครัฐ  และกลุ่มพลังงานทดแทน ที่จะมีการจับสลากโซลาร์ฟาร์มส่วนราชการและสหกรณ์การเกษตรเฟส 2 ในวันที่ 26 มิ.ย.แนะนำ ETE ซึ่งสอบผ่านคุณสมบัติรอบแรกในการเข้าร่วมในโครงการนี้ 40 เมกะวัตต์ ส่วนคาดการณ์กำไรปี 60 ราว 61 ล้านบาทเติบโต 97%YoY ยังไม่ได้รวมโซลาร์สหกรณ์ เฟส2
ขณะที่ นายณัฐวุฒิ วงศ์เยาวรักษ์ นักวิเคราะห์การลงทุน บล.โกลเบล็ก กล่าวถึงแนวทางการลงทุนในทองคำว่าเฟดขึ้นดอกเบี้ยตามคาด พร้อมระบุชัดเจนถึงแผนการปรับลดงบดุลที่คาดว่าจะเริ่มได้ในครึ่งปีหลัง
โดยมีเงื่อนไขว่าสภาพเศรษฐกิจต้องเอื้ออำนวย ซึ่งความไม่แน่นอนของการใช้นโยบายกระตุ้นจากรัฐบาลทรัมป์ สร้างความเสี่ยงต่อเศรษฐกิจสหรัฐฯ ทำให้ตลาดประเมินว่าจุดเริ่มต้นกระบวนการปรับลดงบดุลอาจล่าช้าออกไป และการลดลงอย่างช้า ๆ แบบค่อยเป็นค่อยไปนี้ อาจไม่ทันการกับปริมาณตราสารหนี้ที่เฟดถือครองไว้เป็นจำนวนมหาศาล
อย่างไรก็ตาม ส่งผลให้สกุลเงินดอลลาร์ยังคงไร้ทิศทางที่ชัดเจน แม้ว่าความเสี่ยงกำลังกลับไปอยู่ทางยุโรปที่มีการก่อวินาศกรรมและความไม่แน่นอนทางการเมืองมากขึ้น แต่สินทรัพย์เสี่ยงและกลุ่มประเทศตลาดเกิดใหม่มีแนวโน้มจะเป็นบวกจากเงินทุนไหลเข้าต่อไป เนื่องจาก BOJ แสดงความกังวลต่อการขยายตัวญี่ปุ่นที่ยังไม่แข็งแกร่งอย่างยั่งยืน จึงคงมาตรการกระตุ้นตลาดผ่าน QE
ทั้งนี้ ตลาดทองคำได้ซึมซับปัจจัยดังกล่าวไปแล้ว และการดิ่งลงมากว่า 50 ดอลลาร์ โดยไม่มีปัจจัยลบมากดดันต่อ ทำให้มีโอกาสจะกลับตัวชั่วคราวจากการ cover short จึงแนะนำให้พอร์ตเล่นสั้นเก็งกำไรฝั่ง long เพื่อเล่นรอบรีบาวน์สั้น ๆ ส่วนพอร์ตเล่นรอบควรดัก short เมื่อราคาดีดตัวขึ้นแรง ซึ่งจะเป็นจังหวะเดียวกับที่ผู้ถือสถานะ long ควรลดพอร์ต เนื่องจากทิศทางราคาเปลี่ยนเป็นขาลงแล้ว  โดยมีกรอบแนวรับและแนวต้านอยู่ที่ 1,230-1,260 ดอลลาร์/ออนซ์